b'\n_START_ARTICLE_\nCastelul din Carpa\xc8\x9bi\n_START_SECTION_\nRezumat\n_START_PARAGRAPH_\n\xc3\x8en satul Werst (\xc3\xaen traducerea rom\xc3\xa2n\xc4\x83 Vere\xc8\x99ti) din Transilvania, ciobanul Frik remarc\xc4\x83 \xc3\xaentr-o zi c\xc4\x83 din vechea cet\xc4\x83\xc8\x9buie \xc3\xaen ruine a baronului Rodolphe de Gortz, aflat\xc4\x83 pe un pisc deasupra trec\xc4\x83torii Vulcan, iese un fir de fum. Cet\xc4\x83\xc8\x9buia era abandonat\xc4\x83 de zeci de ani, iar localnicii credeau c\xc4\x83 acolo erau fantome care veniser\xc4\x83 s\xc4\x83 o ocupe. T\xc3\xa2n\xc4\x83rul p\xc4\x83durar Nic Deck, \xc3\xaenso\xc8\x9bit de doctorul Patak, decid s\xc4\x83 mearg\xc4\x83 la castel, dar sunt victimele unor \xc3\xaent\xc3\xa2mpl\xc4\x83ri stranii. \xc3\x8en acel moment sosesc \xc3\xaen sat t\xc3\xa2n\xc4\x83rul conte Franz de T\xc3\xa9lek \xc8\x99i ordonan\xc8\x9ba sa, Rotzko. Contele afl\xc4\x83 acele \xc3\xaent\xc3\xa2mpl\xc4\x83ri, \xc3\xaen fantasticul c\xc4\x83rora nu crede, dar devine brusc interesat c\xc3\xa2nd afl\xc4\x83 numele proprietarului s\xc4\x83u._NEWLINE_Naratorul revine cu cinci ani \xc3\xaenainte pentru a povesti ni\xc8\x99te evenimente petrecute anterior \xc3\xaen Italia. La Stilla este o mare c\xc3\xa2nt\xc4\x83rea\xc8\x9b\xc4\x83 italian\xc4\x83 de oper\xc4\x83, aclamat\xc4\x83 de public \xc8\x99i elogiat\xc4\x83 de critic\xc4\x83. Unul dintre cei mai mari admiratori ai s\xc4\x83i este baronul de Gortz, nelipsit de la spectacolele sale, un personaj enigmatic cu mijloace b\xc4\x83ne\xc8\x99ti suficiente pentru a putea s\xc4\x83 o urmeze pe c\xc3\xa2nt\xc4\x83rea\xc8\x9b\xc4\x83 prin lumea \xc3\xaentreag\xc4\x83, unica sa pasiune. Boierul nu s-a apropiat niciodat\xc4\x83 de artist\xc4\x83, nu i-a scris niciodat\xc4\x83, nu a \xc3\xaencercat s\xc4\x83 o vad\xc4\x83 niciodat\xc4\x83 \xc3\xaen afara scenei, dar vocea sa a ajuns s\xc4\x83 fie o necesitate a existen\xc8\x9bei sale. \xc3\x8el \xc3\xaenso\xc8\x9be\xc8\x99te doar nu mai pu\xc8\x9bin enigmaticul Orfanik, un inventator ne\xc3\xaen\xc8\x9beles care tr\xc4\x83ie\xc8\x99te pe banii st\xc4\x83p\xc3\xa2nului s\xc4\x83u. _NEWLINE_La un spectacol de pe scena Teatrului San Carlo din Napoli, t\xc3\xa2n\xc4\x83rul \xc8\x99i aventurierul conte de Telek, originar din Craiova (Valachie\xc2\xa0: \xc8\x9aara Rom\xc3\xa2neasc\xc4\x83), se \xc3\xaendr\xc4\x83goste\xc8\x99te obsesional de Stilla \xc8\x99i o cere \xc3\xaen c\xc4\x83s\xc4\x83torie. Ea accept\xc4\x83 pentru a sc\xc4\x83pa de misteriosul admirator care o urm\xc4\x83re\xc8\x99te peste tot. \xc3\x8encepe astfel s\xc4\x83 se extind\xc4\x83 zvonul c\xc4\x83 diva se va retrage de pe scen\xc4\x83 la sf\xc3\xa2r\xc8\x99itul stagiunii, de\xc8\x99i era la apogeu, urm\xc3\xa2nd s\xc4\x83 se mute \xc3\xaen Valahia cu viitorul s\xc4\x83u so\xc8\x9b. _NEWLINE_Vestea provoac\xc4\x83 gelozie \xc8\x99i ur\xc4\x83 la adresa contelui de T\xc3\xa9lek, care prime\xc8\x99te amenin\xc8\x9b\xc4\x83ri c\xc4\x83rora nu le d\xc4\x83 importan\xc8\x9b\xc4\x83. Totu\xc8\x99i, baronul sufer\xc4\x83 o criz\xc4\x83 profund\xc4\x83 \xc8\x99i \xc3\xaencearc\xc4\x83 s\xc4\x83 se sinucid\xc4\x83. Deprimat, ia parte la ultima reprezenta\xc8\x9bie a operei Orlando, \xc3\xaen care Stilla interpreteaz\xc4\x83 rolul Angelic\xc4\x83i._NEWLINE_\xc3\x8en ultima scen\xc4\x83, \xc3\xaen care eroina moare, Stilla \xc3\xaei \xc3\xaenc\xc3\xa2nt\xc4\x83 pe spectatori cu aria: \xe2\x80\x9eInnamorata, mio cuore tremante,/Voglio morire\xe2\x80\x9d... Tot atunci, d\xc3\xa2nd la o parte perdeaua de la loj\xc4\x83, baronul de Gortz \xc3\xae\xc8\x99i arat\xc4\x83 fa\xc8\x9ba \xc8\x99i ochii s\xc4\x83i str\xc4\x83lucitori pe o fa\xc8\x9b\xc4\x83 \xc3\xaensp\xc4\x83im\xc3\xa2nt\xc4\x83tor de palid\xc4\x83 \xc8\x99i \xc3\xaei inspir\xc4\x83 Stillei o team\xc4\x83 care o paralizeaz\xc4\x83. Ea \xc3\xae\xc8\x99i duce m\xc3\xa2na la gur\xc4\x83, care se umple de s\xc3\xa2nge, apoi se clatin\xc4\x83 \xc8\x99i cade... I-a plesnit o arter\xc4\x83 la inim\xc4\x83 \xc8\x99i a murit._NEWLINE_Telek aproape c\xc4\x83-\xc8\x99i pierde judecata \xc8\x99i nu poate asista la \xc3\xaenmorm\xc3\xa2ntarea iubitei sale \xc3\xaen cimitirul Campo Santo Nuovo din Napoli. Dup\xc4\x83 ce se reculege la morm\xc3\xa2ntul Stillei, baronul Rodolphe de Gortz p\xc4\x83r\xc4\x83se\xc8\x99te ora\xc8\x99ul italian, trimi\xc8\x9b\xc3\xa2ndu-i o scrisoare lui Franz de Telek \xc3\xaen care \xc3\xael \xc3\xaenvinov\xc4\x83\xc8\x9be\xc8\x99te pe acesta de uciderea c\xc3\xa2nt\xc4\x83re\xc8\x9bei \xc8\x99i \xc3\xael blesteam\xc4\x83. _NEWLINE_Telek \xc3\xae\xc8\x99i revine \xc8\x99i dup\xc4\x83 cinci ani este convins de Rotzko s\xc4\x83 fac\xc4\x83 o c\xc4\x83l\xc4\x83torie prin Europa, urm\xc3\xa2nd s\xc4\x83 viziteze mai \xc3\xaent\xc3\xa2i provinciile transilvane. Datorit\xc4\x83 indiscre\xc8\x9biei jup\xc3\xa2nului Koltz \xc8\x99i a fiicei sale, Miriota, afl\xc4\x83 istoria castelului \xc8\x99i a st\xc4\x83p\xc3\xa2nului acestuia. Contele Franz de Telek se apropie de castel \xc3\xaenso\xc8\x9bit de Rotzko \xc8\x99i acolo \xc3\xaei apare imaginea Stillei, \xc3\xaembr\xc4\x83cat\xc4\x83 \xc3\xaen costumul Angelic\xc4\x83i, c\xc3\xa2nt\xc3\xa2nd aria din Orlando. \xc3\x8en acela\xc8\x99i timp, ordonan\xc8\x9ba sa fusese trimis\xc4\x83 la Alba Iulia pentru a aduce de acolo agen\xc8\x9bi de poli\xc8\x9bie care s\xc4\x83 intre \xc3\xaen castel. Surprins de vedenie, sigur c\xc4\x83 logodnica sa era \xc3\xaen via\xc8\x9b\xc4\x83, crez\xc3\xa2nd c\xc4\x83 aceasta fusese r\xc4\x83pit\xc4\x83 de baron, Franz intr\xc4\x83 \xc3\xaen castel \xc3\xaen aceea\xc8\x99i noapte pe poarta deschis\xc4\x83, care se \xc3\xaenchide \xc3\xaens\xc4\x83 imediat \xc3\xaen urma lui. _NEWLINE_El str\xc4\x83bate dezorientat ni\xc8\x99te coridoare str\xc3\xa2mte \xc8\x99i se treze\xc8\x99te \xc3\xaenchis \xc3\xaentr-o cript\xc4\x83 de sub capel\xc4\x83, unde aude din nou vocea Stillei (\xe2\x80\x9eAndiamo, mio cuore, andiamo!\xe2\x80\x9d)._NEWLINE_Reu\xc8\x99e\xc8\x99te s\xc4\x83 for\xc8\x9beze u\xc8\x99a, intr\xc3\xa2nd \xc3\xaen capel\xc4\x83, unde erau \xc3\xaengropa\xc8\x9bi str\xc4\x83mo\xc8\x99ii lui Rodolphe de Gortz; printr-o gaur\xc4\x83 \xc3\xaen zid \xc3\xaei vede pe Orfanik \xc8\x99i pe baronul de Gortz, care p\xc4\x83rea s\xc4\x83 nu fi \xc3\xaemb\xc4\x83tr\xc3\xa2nit. Ei a\xc8\x99az\xc4\x83 ni\xc8\x99te cilindri stranii de-a lungul zidurilor \xc8\x99i vorbesc de uciderea lui Telek. A doua zi era pl\xc4\x83nuit atacul agen\xc8\x9bilor asupra cet\xc4\x83\xc8\x9buii. Orfanik c\xc4\x83l\xc4\x83tore\xc8\x99te la Bistri\xc8\x9ba, ie\xc8\x99ind pe un tunel secret, iar baronul r\xc4\x83m\xc3\xa2ne \xc3\xaen castel \xe2\x80\x9epentru a-i auzi \xc3\xaenc\xc4\x83 o dat\xc4\x83 vocea\xe2\x80\x9d._NEWLINE_Convins c\xc4\x83 Stilla era nebun\xc4\x83 \xc8\x99i se afla \xc3\xaen puterea baronului, contele Telek urc\xc4\x83 \xc3\xaen donjon unde v\xc4\x83zuse anterior imaginea Stillei. Aici \xc3\xael \xc3\xaent\xc3\xa2lne\xc8\x99te pe baron nemi\xc8\x99cat, cu o cutie \xc3\xaen m\xc3\xa2ini. Aici o vede pe Stilla \xc8\x99i o aude c\xc3\xa2nt\xc3\xa2nd. Dorind s\xc4\x83 o scoat\xc4\x83 din castel, el este atacat de baron care \xc3\xaenfige un cu\xc8\x9bit \xc3\xaen inima c\xc3\xa2nt\xc4\x83re\xc8\x9bei, iar imaginea Stillei se sparge \xc3\xaen mii de cioburi. P\xc4\x83r\xc4\x83se\xc8\x99te sala, l\xc4\x83s\xc3\xa2ndu-l pe Franz pr\xc4\x83bu\xc8\x99it, dar pe terasa de la primul etaj al donjonului o \xc3\xaempu\xc8\x99c\xc4\x83tur\xc4\x83 de-a lui Rotzko \xc3\xaei sfar\xc3\xa2m\xc4\x83 cutia. La scurt\xc4\x83 vreme, se aude o explozie care transform\xc4\x83 castelul \xc3\xaen ruine. _NEWLINE_P\xc4\x83trun\xc8\x99i \xc3\xaen castel, ordonan\xc8\x9ba \xc8\x99i Nic Deck scot corpul contelui de Telek, care nu murise, dar \xc3\xae\xc8\x99i pierduse min\xc8\x9bile repet\xc3\xa2nd \xc3\xaentruna: \xe2\x80\x9einnamorata, voglio morire\xe2\x80\x9d._NEWLINE_Dup\xc4\x83 prinderea lui Orfanik, se descoper\xc4\x83 c\xc4\x83 baronul \xc3\xaei d\xc4\x83duse acestuia porunca s\xc4\x83 \xc3\xaenregistreze vocea Stillei pe cilindri, iar folosind un portret \xc3\xaen m\xc4\x83rime natural\xc4\x83 a artistei \xc8\x99i un sistem de oglinzi s-a reu\xc8\x99it ob\xc8\x9binerea unei imagini a c\xc3\xa2nt\xc4\x83re\xc8\x9bei. \xc3\x8empu\xc8\x99c\xc4\x83tura tras\xc4\x83 asupra baronului a distrus cutia unde erau p\xc4\x83strate \xc3\xaenregistr\xc4\x83rile \xc8\x99i de disperare baronul a dorit s\xc4\x83 se \xc3\xaengroape \xc3\xaen castel, declan\xc8\x99\xc3\xa2nd explozia._NEWLINE_\xc3\x8en ciuda descoperirii misterului, copiii din zon\xc4\x83 continu\xc4\x83 s\xc4\x83 \xc3\xaenve\xc8\x9be legendele castelului, b\xc3\xa2ntuit de duhuri venite de pe lumea cealalt\xc4\x83.\n_START_SECTION_\nCapitolele c\xc4\x83r\xc8\x9bii\n_START_PARAGRAPH_\nCapitolele acestei c\xc4\x83r\xc8\x9bi nu au titlu, ci sunt numerotate de la I la XVIII.\n_START_SECTION_\nSurse de inspira\xc8\x9bie\n_START_PARAGRAPH_\n\xc3\x8en cartea Pe urmele lui Jules Verne \xc3\xaen Rom\xc3\xa2nia, Simion S\xc4\x83veanu, autorul acesteia, emite ipoteza c\xc4\x83 \xc3\xaentre 1882 \xc8\x99i 1884 Jules Verne ar fi fost \xc3\xaen rela\xc8\x9bii intime cu o anume Luiza M\xc3\xbcller, originar\xc4\x83 din Transilvania, mai precis din Homorod. La \xc3\xaendemnul ei, ar fi f\xc4\x83cut o c\xc4\x83l\xc4\x83torie incognito cu o nav\xc4\x83 pe Dun\xc4\x83re p\xc3\xa2n\xc4\x83 la Giurgiu, apoi cu trenul la Bucure\xc8\x99ti \xc8\x99i apoi la Bra\xc8\x99ov \xc8\x99i, \xc3\xaen final, la Homorod. Cu aceast\xc4\x83 ocazie ar fi cutreierat prin regiune mai multe s\xc4\x83pt\xc4\x83m\xc3\xa2ni \xc8\x99i ar fi vizitat Castelul Col\xc8\x9b, care a devenit surs\xc4\x83 de inspira\xc8\x9bie pentru romanul Castelul din Carpa\xc8\x9bi.\n_START_SECTION_\nAdapt\xc4\x83ri cinematografice\n_START_PARAGRAPH_\nAcest roman, ca \xc8\x99i marea majoritate a operei lui Verne, a fost ecranizat. Exist\xc4\x83 patru adapt\xc4\x83ri cinematografice: dou\xc4\x83 rom\xc3\xa2ne\xc8\x99ti \xc3\xaen 1957 \xc8\x99i 1981, o produc\xc8\x9bie cehoslovac\xc4\x83 \xc3\xaen 1981 \xc8\x99i una francez\xc4\x83 \xc3\xaen 1976 (ORTF)._NEWLINE_Prima adaptare a volumului Castelul din Carpa\xc8\x9bi a fost realizat\xc4\x83 \xc3\xaen 1957, produc\xc4\x83tor fiind Alberto Cavalcanti, iar scenarist Titus Popovici. Pelicula nu a fost finalizat\xc4\x83._NEWLINE_\xc3\x8en 1975 a fost realizat un film francez de televiziune, intitulat Le ch\xc3\xa2teau des Carpathes, a c\xc4\x83rui premier\xc4\x83 a avut loc la 12 decembrie 1976 pe canalul A2. El a fost produs de O.R.T.F. Filmul avea o durat\xc4\x83 de 120 minute \xc8\x99i era regizat de Jean-Christophe Averty._NEWLINE_\xc3\x8en 1981, a fost realizat\xc4\x83 o nou\xc4\x83 ecranizare rom\xc3\xa2neasc\xc4\x83 a c\xc4\x83r\xc8\x9bii, \xc3\xaen regia lui Stere Gulea. Au interpretat actorii rom\xc3\xa2ni Cornel Ciupercescu (Fr\xc3\xa2ncu Teleac), Zolt\xc3\xa1n Vad\xc3\xa1sz (boierul Gorj), Maria B\xc4\x83nic\xc4\x83 (Stilia, \xe2\x80\x9ccelebrissima\xe2\x80\x9d), Ion Caramitru (ziaristul), Octavian Cotescu (impresarul), Marcel Iure\xc8\x99 (Orfanik), Ovidiu Iuliu Moldovan (revolu\xc8\x9bionarul Hociot\xc4\x83), Adrian Mazarache (agentul secret Friecke), Irina Petrescu (contesa), Dorel Vi\xc8\x99an (Partenie), Paul Lavric (Ionas), Flavius Constantinescu (Tomu\xc8\x9b) \xc8\x99i Andr\xc3\xa1s Csiky (viceguvernatorul). Vocea care interpreteaz\xc4\x83 buc\xc4\x83\xc8\x9bile de oper\xc4\x83 este a Eugeniei Moldoveanu.'